Komisijos direktyva 2004/59/EB
2004 m. balandžio 23 d.
iš dalies keičianti Tarybos direktyvą 90/642/EEB dėl joje nustatytos didžiausios leistinos brompropilato likučių koncentracijos
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausios leistinos pesticidų likučių koncentracijos kai kuriuose augalinės kilmės maisto produktuose, įskaitant vaisius ir daržoves, ir ant jų nustatymo [1], ypač į jos 7 straipsnį,
kadangi:
(1) 2002 m. lapkričio mėn. 20 d. Komisijos reglamente (EB) Nr. 2076/2002, pratęsiančiame Tarybos direktyvos 91/414/EEB 8 straipsnio 2 dalyje nurodytą laikotarpį dėl tam tikrų veikliųjų medžiagų neįtraukimo į tos direktyvos I priedą ir dėl augalų apsaugos produktų, turinčių šių veikliųjų medžiagų, leidimų panaikinimo [2] tam tikroms valstybėms narėms leidžiama palikti galioti iki 2007 m. birželio 30 d. leidimus augalų apsaugos produktams, turintiems tam tikrų medžiagų, kurių neįtraukimas į Tarybos direktyvos 91/414/EEB [3] I priedą numatytas reglamente.
(2) Didžiausia likučių koncentracija (DLK) rodo mažiausio pesticidų kiekio, reikalingo efektyviai augalų apsaugai, naudojimą, taikant juos taip, kad likučio kiekis būtų mažiausias įmanomas ir toksikologiškai priimtinas, ypač atsižvelgiant į apskaičiuotą paros leistinąją dozę.
(3) Kaip DLK nustatoma apatinė analizinio nustatymo riba, jei dėl leidžiamų naudoti augalų apsaugos priemonių pesticidų likučių koncentracija maisto produkte arba ant jo yra mažesnė nei galima rasti, arba jei nėra leidimo naudoti, arba jei valstybių narių leidimai naudoti nebuvo patvirtinti reikiamais duomenimis, arba jei trečiose šalyse naudojamų pesticidų likučių kiekis maisto produktuose, galinčiuose patekti į Bendrijos rinką, arba ant jų nebuvo patvirtintas reikiamais duomenimis.
(4) Pesticidų DLK vertės turėtų būti visą laiką peržiūrimos. Jos gali būti keičiamos siekiant atsižvelgti į naujus naudojimo atvejus, naują informaciją ir duomenis.
(5) Informacija apie pagrindinius brompropilato naudojimo atvejus pagal Direktyvą 91/414/EEB buvo pateikta Komisijai. Informacijos pakanka įvertinti Europos vartotojų gaunamą dozę.
(6) Leidimai brompropilatui turi būti panaikinti ne vėliau kaip iki 2007 m. liepos 31 d. Atsižvelgiant į laiką, per kurį brompropilato likučiai galėtų palikti maisto grandinę, laikinąsias DLK vertes, susijusias su šiais pagrindiniais naudojimo atvejais, būtų tikslinga peržiūrėti ne vėliau kaip iki 2008 m. gruodžio 31 d.
(7) Vartotojų veikimas brompropilatu visą gyvenimo trukmę per maisto produktus, kuriuose gali būti šio pesticido likučių, yra įvertintas ir pateiktas skaičiais. Buvo apskaičiuota, kad pakeitus DLK vertes bus užtikrinta, kad leistina paros dozė nėra viršyta.
(8) Vartotojų ūmus veikimas brompropilatu per kiekvieną iš maisto produktų, kuriuose gali būti šio pesticido likučių, yra įvertintas ir pateiktas skaičiais. Buvo apskaičiuota, kad pakeitus DLK vertes bus užtikrinta, kad ūmaus poveikio etaloninė dozė nėra viršyta.
(9) Todėl tikslinga pakeisti brompropilato likučių didžiausios leistinos koncentracijos vertes.
(10) Taigi Direktyva 90/642/EEB turėtų būti iš dalies keičiama.
(11) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Didžiausios pesticido brompropilato likučių koncentracijos vertės, nurodytos šios direktyvos priede, įrašomos vietoj išvardytų Direktyvos 90/642/EEB II priede.
2 straipsnis
1. Valstybės narės ne vėliau kaip iki 2004 m. spalio 24 d. priima įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos praneša Komisijai tų nuostatų tekstus ir jų bei šios direktyvos koreliacinę lentelę.
Šias nuostatas jos taiko ne vėliau kaip nuo 2004 m. spalio 25 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2004 m. balandžio 23 d.